Dibesarkan di Scranton, Pennsylvania dan Daerah New Castle, Delaware, Biden menuntut di Universiti Delaware sebelum menerima ijazah undang-undang dari Universiti Syracuse pada tahun 1968. Beliau dipilih sebagai Ahli Majlis Daerah New Castle pada tahun 1970. Beliau menjadi senator keenam termuda dalam sejarah Amerika apabila beliau dipilih ke Senat A.S. mewakili negeri Delaware pada tahun 1972 pada usia 29. Biden ialah ahli lama Jawatankuasa Hubungan Luar Senat dan kemudian menjadi pengerusi. Beliau menentang Perang Teluk pada tahun 1991 dan menyokong memperluaskan pakatan NATO ke Eropah Timur dan campur tangannya dalam Perang Yugoslavia pada tahun 1990-an. Beliau menyokong resolusi yang membenarkan Perang Iraq pada tahun 2002 dan kemudian menentang kemaraan tentera A.S. pada tahun 2007. Beliau juga pernah mempengerusikan Jawatankuasa Kehakiman Senat dari tahun 1987 hingga 1995 yang menangani isu-isu dasar dadah, pencegahan jenayah, dan kebebasan sivil; mengetuai usaha untuk meluluskan Akta Kawalan Jenayah Keganasan dan Penguatkuasaan Undang-undang dan Akta Keganasan Terhadap Wanita termasuk perbicaraan pengesahan Hakim Bersekutu Mahkamah Agung A.S. Robert Bork dan Clarence Thomas. Beliau pernah cuba bertanding untuk pencalonan presiden bagi parti Demokrat pada tahun 1988 dan sekali lagi pada tahun 2008 namun tidak berjaya.